**SAJTÓKÖZLEMÉNY**

Azonnal közölhető

**Különleges gumik segítik a leghatékonyabb magyar elektromos autót az Eco-marathonon**

Tatabánya, Budapest, 2018. július 5. – **Ismét rajthoz** **áll a londoni Eco-marathonon Magyarország leghatékonyabb elektromos autója, a SZElectricity. A Széchenyi István Egyetem oktatói és hallgatói által készített elektromos versenyautó a Bridgestone jóvoltából olyan ultrakönnyű, kis gördülési ellenállású, nagy átmérőjű Ologic abroncsokkal indulhat az elektromos autók legnagyobb világversenyén, amelyek súlya mindössze 1,5 kilogramm, gördülési ellenállása pedig 30%-kal alacsonyabb, mint a hagyományos abroncsoké. A pénteken és szombaton megrendezésre kerülő versenyen az elektromos autóknak 35 perc alatt kell minél nagyobb távot megtenniük a lehető legkisebb energiafelhasználással, amelyben kulcsszerepe lesz a különleges abroncsoknak.**

**45 forintból Sopronból Budapestre**

A Shell Eco-marathon a világ legnagyobb energiahatékonysági versenye, amelyen az idén 24 ország több mint 143 egyetemi csapata indul a saját maga által tervezett és épített elektromos járművekkel. A versenyen az elektromos autóknak 35 perc alatt kell a lehető leghosszabb távot megtenni 1 kilowattórának megfelelő energia segítségével. Ezzel az energiamennyiséggel a SZElectricity, Magyarország leghatékonyabb elektromos autója, 195 km-t is képes megtenni. Ezt azt jelenti, hogy 45 forintból Soprontól Budapestig autózhatnánk a mindössze 100 kg súlyú, karbonszálas borítású kocsival, amely a 4. leghatékonyabb elektromos városi koncepcióautónak bizonyult Londonban a tavalyi versenyen.

**Sokat számít a gumiabroncs**

Egy 80 km / óra sebességgel haladó gépkocsi által elhasznált üzemanyag akár 20%-át is felemésztheti az abroncsok gördülési ellenállása, ennek csökkentésében a Bridgestone nyújt most segítséget a SZEnergy Team-nek.

*„A fenntartható mobilitás megteremtésében és a gépjárművek üzemanyag-fogyasztásának csökkentésében kulcsszerepet játszik a jó gumiabroncs”* - mondta Topolcsik Melinda, a Bridgestone Tatabánya Termelő Kft. ügyvezető igazgatója. *„Olyan gyártóként, amely maga is jelentős összeget fordít az innovatív és fenntartható közlekedést segítő termékek fejlesztésére, örömmel támogatjuk Ologic abroncsainkkal a Széchenyi István Egyetem csapatát a közlekedés jövőjét jelentő elektromobilitás terén végzett fejlesztéseikben”* – tette hozzá.

A Bridgestone által kifejlesztett Ologic technológiával gyártott abroncsokat nagy átmérő és keskeny szélesség jellemzi, ami csökkenti a menetközben fellépő abroncs deformációt, az ezzel járó energiaveszteséget, végső soron pedig a gördülési ellenállást. A magasabb abroncsnyomásnak köszönhetően az Ologic technológiával készült abroncsok gördülési ellenállása 30%-kal alacsonyabb, mint a hagyományos abroncsoké.

*„Csapatunk és autónk eddig minden évben ott volt világ legjobb elektromos autóinak élmezőnyében. Célunk, hogy az alkalmazott műszaki és elektronikai megoldások tökéletesítése mellett tovább csökkentsük járművünk energia-felhasználását és gördülési ellenállását, miközben könnyen és gyorsan tudunk vele kanyarodni”* – fogalmazott Pusztai Zoltán, a SZEnergy Team csapatvezetője. *”Ebben lesznek segítségünkre az idén a Bridgestone által biztosított Ologic abroncsok”* – tette hozzá.

A SZEnergy Team a legfontosabb versenyének tekinti az Eco-marathont, amelyre egész éven át készül. A győri csapat immár 11. alkalommal vág neki a kihívásnak, amelyben az elmúlt évtized alatt komoly sikereket és eredményeket értek el, 2017-ben ugyanis 4., 2016-ban 3., 2010-ben pedig első helyezettként térhettek haza a versenyről.

**További információ kérhető:**

**Piskóti Attila / Tölgy Kriszta**

Premier Next Communications

Tel: 1/483-1860 / 30-280-0615

Email: piskoti@premiercom.hu

**HÁTTÉRINFORMÁCIÓ**

***A Bridgestone EMEA-ról***

*A belgiumi központú Bridgestone Europe (BSEU) a világ legnagyobb gumiabroncs és gumitermék gyártó vállalata, a tokiói központú Bridgestone Corporation leányvállalata. A cég a régió több mint 60 országában, összesen több mint 18.200 főt foglalkoztat, valamint 12 gumiabroncs és gumitermék gyárat, egy kiemelt K+F központot és egy tesztközpontot működtet.* *A Bridgestone Európában, a Közel-Keleten és Afrikában gyártott prémium gumiabroncsait világszerte értékesítik.*

***A Bridgestone Tatabánya Termelő Kft.-ről***

*A Bridgestone Tatabánya Termelő Kft. 2006-ban kezdte meg működését és napjainkra Magyarország egyik legnagyobb abroncsgyárává vált. Alapítása óta a vállalat munkavállalóinak száma több mint kétszeresére emelkedett: míg 2008-ban 361 munkavállalóval kezdődött meg a termelés, addig napjainkban már több mint 1.100-an dolgoznak a világhírű márkával fémjelzett abroncs gyártásán.*

*A Bridgestone Tatabánya Termelő Kft. gyárában elsősorban prémium kategóriás gépjárművekre szánt, nagy sebességindexű, személyautó és terepjáró abroncsok készülnek több mint 230 féle méretben. Az üzemben a Bridgestone márka DriveGuard, Turanza és Potenza termékei, valamint a Firestone márka Roadhawk, Winterhawk és Destination termékei készülnek.*

*A Bridgestone Tatabánya Termelő Kft. beszállítói hálózatát mintegy 750, döntő részben magyar kis- és középvállalat alkotja, amelyektől a cég tavaly 4,6 milliárd forint értékben vásárolt árukat és szolgáltatásokat. A vállalat éves árbevétele 2016-ban 36 milliárd forint, 2017-ben pedig 53,1 milliárd forint volt.*

*További információkért keresse fel a* [*http://www.bridgestone.hu/szemely-4x4-es-kisteherabroncsok/*](http://www.bridgestone.hu/szemely-4x4-es-kisteherabroncsok/)*, a* [*www.bridgestonebnewsroom.eu*](http://www.bridgestonebnewsroom.eu) *honlapot vagy látogasson el* [*Facebook*](https://www.facebook.com/Bridgestone.Magyarorszag/)*,* [*Twitter*](https://twitter.com/BridgestoneTyre)*,* [*Instagram*](https://www.instagram.com/bridgestoneeurope/) *oldalunkra, illetve* [*YouTube*](https://www.youtube.com/user/bridgestone) *csatornánkra.*